L-iskola saret b’investiment ta’ €13-il miljun u se tkun l-akbar waħda f’Malta Skola primarja ġdida fil-Qawra se tkun qed tilqa’ fiha 500 student malli tibda s-sena skolastika l-ġdida. L-iskola saret b’investiment ta’ €13-il miljun u se tkun l-akbar waħda f’Malta. Din se tinkludi wkoll childcare centre u kindergarten. Apparti minn hekk, l-iskola se jkollha 39 klassi, sala, faċilitajiet sportivi kemm ġewwa u anke fil-miftuħ u parkeġġ ta’ żewġ sulari li jesa 400 karozza. Il-Ministru għall-Edukazzjoni, Owen Bonnici, saħaq li l-iskola kienet iddisinjata biex tgħin ukoll lill-komunità u mhux lill-istudenti biss, inkluż permezz tas-sala, il-faċilitajiet sportivi u l-parkeġġ. “Il-popolazzjoni ta’ din il-parti tal-gżira qed tikber u din l-iskola se tkun qed taħseb għal dan,” saħaq il-Ministru. Fi kliemu, l-iskola se tkun qed tibgħat messaġġ ċar li l-Gvern huwa kommess li jmexxi ‘l quddiem is-settur tal-edukazzjoni.